COVID-19

Každý človek má určitý rebríček hodnôt. Tieto hodnoty zásadne ovplyvňujú všetky aspekty ľudského života. Čo sa však stane s našim rebríčkom hodnôt, keď sa do nášho každodenného života pripletie závažná situácia? Donúti nás to prehodnotiť náš doterajší pohľad na život?

Situácia, v ktorej sa ľudstvo nachádza je alarmujúca. Na celom svete dennodenne zomierajú ľudia, ekonomika upadá, ľudia prichádzajú o svoje zamestnania, zdravotné systémy po celom svete nedokážu plniť požiadavky, ktoré si táto pandémia vyžaduje. A v neposlednom rade je drvivá väčšina ľudí vytrhnutá zo svojich denných rutín. Svet, ako sme ho doteraz poznali, upadá. Každý deň nám odhaľuje nových hrdinov, zdravotných pracovníkov, policajtov, vojakov, politikov ale aj predavačov a všetkých, ktorí sa snažia udržať náš život ako tak v norme. Títo častokrát bežní ľudia bojujú s nebezpečným vírusom hneď v prvej línii. Zachraňujú ľudské životy aj na úkor svojho zdravia. Avšak vo všetkom zlom sa da nájsť aj kúsok dobra. Vďaka pandémii sa náš život tak povediac zastavil, čo má aj svoje pozitívne stránky. Ľudia majú zrazu veľa voľného času, ktorý by mali tráviť so svojou rodinou. Môžu si užívať čas so svojimi blízkymi bez toho, aby mali pocit, že nestíhajú ostatné povinností.

Táto pandémia nás núti zastaviť sa a porozmýšľať nad správnosťou nášho hodnotového rebríčka. Taktiež nás môže naučiť lepšie fungovať s členmi našej rodiny, s ktorými momentálne trávime skoro všetok náš čas. Verím, že tento čas dokážeme všetci prežiť v čo najlepšej psychickej pohode a bez ujmy na zdraví.

Natália Valigová, 9.A